Johan Keyser Frølich

**Johan Keyser Frølich** (født 8. februar 1858 i Kristiania, død 14. november 1927 i Kristiansand) var en norsk ingeniør, arkitekt og lærer. 

## Utdannelse
Johan Keyser Frølich var sønn av artillerioberst Christian Samuel Krebs Frølich og Birgitte Keyser. Han hadde godt talent for tegning, men han tok først en maskiningeniøreksamen ved Kristiania Tekniske skole i 1878 og deretter drog han til Dresden for å studere ved Technische Hochschule (fra 1878 til 1881). Etter endt utdannelse kom han til Kristiansand i 1881.

## Arbeidssted i Kristiansand
I Kristiansand tok Johan Keyser Frølich seg arbeid som tegnelærer ved Kristiansand tekniske aftenskole fra 1881, og her arbeidet han som lærer og bestyrer i 45 år. Han var også tegnelærer ved Underoffiserskolen og Kristiansand katedralskole. Han virket som arkitekt i Kristiansand fra 1882. Den store bybrannen i 1892 åpnet muligheter for Keyser Frølich som byplanlegger og arkitekt, og han var en av pådriverne for murbyen. I tiden etter bybrannen er det flere bygninger i Kristiansand som er tegnet av Keyser Frølich.

I 1908 tegnet han ny altertavle til Birkenes kirke i forbindelse med kirkens 50-årsjubileum.

Johan Keyser Frølich ivret for biblioteksaken i Kristiansand. Han var med i flere komiteer fra 1890, og da biblioteket ble opprettet som egen institusjon i 1909 ble han valgt til styrets formann, et verv han hadde til sin død i 1927. Hans ytterligere bidrag til biblioteket var vederlagsfrie tegninger til nye bygg, også det som stod ferdig i 1915.

## Privatliv
 I 1883 giftet Johan Keyser Frølich seg med Beate Jeanette Mathilde Corneliussen. De bosatte seg på Bellevue i Kristiansand, og de fikk de sju barn:
# Birgit Keyser (født 3. august 1884)
# Johan Bernhard Keyser Frølich (født 8. september 1885), arkitekt og bygningskonduktør i A/S Rjukan Salpeterværk
# Samuel Andreas Krebs Keyser Frølich (født 5. mars 1887), elektroingeniør i A/S Rjukan Salpeterværk
# Margit Therese Keyser (født 8. januar 1889)
# Rudolf Keyser Frølich (født 16. mars 1891)
# Einar Michael Keyser Frølich (født 12. april 1894)
# Per Keyser Frølich (født 29. juni 1899), kjemiker og forsker

Keyser Frølichs hus skal ha vært det første som ble bygd på Bellevue, og fremstår i dag som Bellevue nr. 9.

Johan Keyser Frølich døde 14. november 1927, 69 år gammel. Han var på vei til sitt arbeid ved Katedralskolen da han ble rammet av hjerneslag.

## Byggverk etter Johan Keyser Frølich
Flere bygg som ble tegnet av Keyser Frølich står fremdeles i Kvadraturen i dag:
* Kasernen, Kongensgate 76 (1913)
* Odd-Fellow losjen, Festningsgata 2  
* Sjømannshjemmet, (1923) 
* Klubben, Vestre Strandgate 8 
* Glassmagasinet

Noen bygg er revet:
* Brannstasjonen, Rådhusgaten 18 (1894)
* Folkebiblioteket, Rådhusgaten 11 (1915)

Keyser Frølich tegnet også flere privatboliger.

Han tegnet også bygninger til Farsund etter bybrannen der i 1901, bl.a. en bankbygning i Storgaten som fremdeles står.

## Galleri

Kasernen 1913.jpg|Kasernen
Odd Fellow Kristiansand.jpg|Odd Fellow-losjen
Sjømannshjemmet 1923.jpg|Sjømannshjemmet
Klubben.jpg|Klubben
Glassmagasinet.jpg|Glassmagasinet
Kristiansand brandvagt 2011.jpg|Kristiansands brandvagt


## Referanser


## Kilder
* Bjørn Steenstrup: Hvem er hvem? Kristiania 1912, side 78 (Se boka på Projekt Runeberg)
* Haagen Krog Steffens: Norske Slægter 1912, side 120 (Se boka på www.nb.no)
* Eiliv Fougner (red.): Norske arkitekter og ingeniører, Oslo 1916, side 134
* Sverre Steen: Kristiansands historie, Oslo 1941, bind 2, side 590 (Se boka på www.nb.no)
* J. Arnold Jensen (red): Kristiansand Folkebibliotek 1909-1959 (Se boka på www.nb.no)
* Agder. Bygd og by i Norge, Oslo 1977, side 402 (ill.)
* Arkitektur og dekorativ kunst, 1918, side 24
* Byggekunst, 1942, side 26
* Nationen, 15. november 1927
* Odd Fellow Ordenens Magasin: De Tre Kjedeledd 2/09, side 24-25(Les bladet her) 

## Eksterne lenker
* 
* Digitaltfortalt.no
* Katalog til arkiv etter J.K. Frølich hos Statsarkivet i Kristiansand